CELEX: 32018R1645
Language: hu
Date: 2018-07-13 00:00:00
Title: A Bizottság (EU) 2018/1645 felhatalmazáson alapuló rendelete (2018. július 13.) az (EU) 2016/1011 európai parlamenti és tanácsi rendeletnek a referencia-tagállam illetékes hatósága általi elismerés iránti kérelem formájára és tartalmára, valamint az Európai Értékpapírpiaci Hatóság (ESMA) részére küldött értesítésben foglalt információk bemutatására vonatkozó szabályozástechnikai standardok tekintetében történő kiegészítéséről (EGT-vonatkozású szöveg.)

5.11.2018   
               
               
                  HU
               
               
                  Az Európai Unió Hivatalos Lapja
               
               
                  L 274/36
               
            
         A BIZOTTSÁG (EU) 2018/1645 FELHATALMAZÁSON ALAPULÓ RENDELETE
         (2018. július 13.)
         az (EU) 2016/1011 európai parlamenti és tanácsi rendeletnek a referencia-tagállam illetékes hatósága általi elismerés iránti kérelem formájára és tartalmára, valamint az Európai Értékpapírpiaci Hatóság (ESMA) részére küldött értesítésben foglalt információk bemutatására vonatkozó szabályozástechnikai standardok tekintetében történő kiegészítéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a pénzügyi eszközökben és pénzügyi ügyletekben referenciamutatóként vagy a befektetési alapok teljesítményének méréséhez felhasznált indexekről, valamint a 2008/48/EK és a 2014/17/EU irányelv, továbbá az 596/2014/EU rendelet módosításáról szóló, 2016. június 8-i (EU) 2016/1011 európai parlamenti és tanácsi rendeletre (1) és különösen annak 32. cikke (9) bekezdésére,
         mivel:
         
                     (1)
                  
                  
                     A harmadik országban található referenciamutató-kezelő kérelmezheti elismerését az Unióban. Az elismerés iránti kérelemben a referenciamutató-kezelő az (EU) 2016/1011 rendeletben meghatározott, alkalmazandó követelmények teljesítése érdekében átfogóan bemutatja az általa kidolgozott intézkedéseket, elveket és eljárásokat. E rendelet célja annak biztosítása, hogy az illetékes hatóságok Unió-szerte egységes és következetes tájékoztatást kapjanak az elismerést kérelmező nem uniós országbeli referenciamutató-kezelőktől.
                  
               
                     (2)
                  
                  
                     Az elismerés iránti kérelemnek tartalmaznia kell a referencia-tagállamnak az (EU) 2016/1011 rendelet 32. cikkének (4) bekezdése szerinti kiválasztásával, valamint a referencia-tagállambeli jogi képviselővel kapcsolatos információkat. Ezeknek az információknak lehetővé kell tenniük a referencia-tagállam illetékes hatósága számára, hogy meggyőződjön a referencia-tagállam meghatározásának helyességéről, valamint arról, hogy a nem uniós országban letelepedett referenciamutató-kezelő jogi képviselője az adott tagállamban letelepedett, és rendelkezik az (EU) 2016/1011 rendelet által előírt cselekvési jogkörrel.
                  
               
                     (3)
                  
                  
                     Annak érdekében, hogy az illetékes hatóság értékelni tudja, hogy fennáll-e a kérelmező tulajdonosainak olyan üzleti érdekéből eredő összeférhetetlenség, amely befolyásolhatja a kérelmező függetlenségét, és ezáltal hátrányosan befolyásolhatja a kérelmező referenciamutatóinak pontosságát és integritását, a kérelmezőnek tájékoztatást kell nyújtania tulajdonosai tevékenységéről és anyavállalatainak tulajdonosi viszonyairól.
                  
               
                     (4)
                  
                  
                     Annak érdekében, hogy az illetékes hatóság értékelni tudja, hogy a vállalatirányítási struktúra biztosítja-e a referenciamutató-kezelő függetlenségét a referenciamutató kiszámítása és az összeférhetetlenségek elkerülése tekintetében, a kérelmezőnek tájékoztatást kell nyújtania az irányító testületei összetételéről, működéséről és függetlenségének mértékéről.
                  
               
                     (5)
                  
                  
                     Annak értékelése céljából, hogy az összeférhetetlenségeket hogyan szüntetik meg, hogyan kezelik és az ezekkel kapcsolatos információkat hogyan teszik közzé, a kérelmezőnek be kell mutatnia az illetékes hatóságnak, hogy az esetlegesen felmerülő összeférhetetlenségek feltárása, nyilvántartása, kezelése, csökkentése, megelőzése és orvosolása hogyan történik.
                  
               
                     (6)
                  
                  
                     Annak érdekében, hogy az illetékes hatóság értékelni tudja a belsőkontroll-rendszer, a felügyeleti és elszámoltathatósági keret helytállóságát és megalapozottságát, a kérelmező szolgáltatónak az illetékes hatóság rendelkezésére kell bocsátania a referenciamutató vagy referenciamutató-család előállításával kapcsolatos tevékenységek nyomon követésére vonatkozó elveket és eljárásokat.
                  
               
                     (7)
                  
                  
                     Az elismerés iránti kérelemnek tartalmaznia kell azokat az információkat, amelyek igazolják, hogy a kérelmező által előállított referenciamutatók kiszámítását megalapozó bemeneti adatok ellenőrzése megfelelő az ilyen adatok reprezentativitásának, pontosságának és integritásának biztosításához.
                  
               
                     (8)
                  
                  
                     Annak érdekében, hogy az illetékes hatóság értékelni tudja, hogy a kérelmező által előállított referenciamutatók alkalmasak-e az Unión belüli folytatólagos vagy jövőbeni felhasználásra az (EU) 2016/1011 rendelet 36. cikke szerinti nyilvántartásba való felvételük végső céljával, az elismerés iránti kérelemben közölni kell a kérelmező által előállított, az Unióban már használatban lévő vagy tervezett jövőbeni felhasználásra szánt valamennyi referenciamutató jegyzékét, valamint azok leírását.
                  
               
                     (9)
                  
                  
                     A kérelmező által előállított referenciamutatók jellegére és jellemzőire vonatkozó információk lényegesek annak az illetékes hatóság felé történő bizonyítása érdekében, hogy az (EU) 2016/1011 rendelet alkalmazandó követelményeinek való megfelelés értékelését valamely alkalmazandó, a szabályozott adatokon alapuló olyan referenciamutatókra vagy olyan árupiaci referenciamutatókra vonatkozó különös szabályozás figyelembevételével kell elvégezni, amelyek nem olyan adatszolgáltatók közlésein alapulnak, amelyek többségükben az (EU) 2016/1011 rendeletben meghatározottak szerinti felügyelt adatszolgáltatók.
                  
               
                     (10)
                  
                  
                     Amennyiben a kérelmező egy vagy több referenciamutatóját jelentősnek vagy nem jelentősnek tekinti, az elismerés iránti kérelemben fel kell tüntetnie az ilyen referenciamutató(k) Unión belüli felhasználásának mértékét, hogy az illetékes hatóság értékelhesse, hogy a jelentősként vagy nem jelentősként való besorolás helyes-e. A kérelmező által előállított, az Unióban még nem használt, és az elismerés iránti kérelemben az Unión belüli tervezett felhasználásuk miatt szerepeltetett referenciamutatók az (EU) 2016/1011 rendelet 3. cikke (1) bekezdésének 27. pontjával összhangban nem jelentős referenciamutatóknak tekintendők.
                  
               
                     (11)
                  
                  
                     Ez a rendelet az Európai Értékpapírpiaci Hatóság (ESMA) által a Bizottsághoz benyújtott szabályozástechnikai standardtervezeten alapul.
                  
               
                     (12)
                  
                  
                     Az ESMA nyilvános konzultációt folytatott az e rendelet alapját képező szabályozástechnikai standardtervezetekről, elemezte az esetlegesen kapcsolódó költségeket és hasznot, továbbá kikérte az 1095/2010/EU európai parlamenti és tanácsi rendelet (2) 37. cikkével összhangban létrehozott Értékpapírpiaci Érdekképviseleti Csoport véleményét.
                  
               
                     (13)
                  
                  
                     A referenciamutató-kezelők számára elegendő időt kell biztosítani a kérelmek kidolgozására, valamint az e rendelet követelményeinek és a mellékletben említett szabályozástechnikai standardoknak való megfelelés biztosítására. Ezért ezt a rendeletet két hónappal a hatálybalépését követően kell elkezdeni alkalmazni,
                  
               ELFOGADTA EZT A RENDELETET:
         
            1. cikk
            Általános követelmények
            
               (1)   A harmadik országbeli referenciamutató-kezelő az (EU) 2016/1011 rendelet 32. cikke szerinti elismerés kérelmezésekor megadja a mellékletben felsorolt információkat.
            
            
               (2)   Amennyiben a kérelmező az előírt információk bármelyikét nem adja meg, a kérelem tartalmazza annak magyarázatát, hogy az adott információt miért nem közölték.
            
         
         
            2. cikk
            A kérelem formája
            
               (1)   Az elismerés iránti kérelmet a referencia-tagállam hivatalos nyelvén vagy hivatalos nyelveinek egyikén kell benyújtani, kivéve, ha a melléklet másként nem rendelkezik. A melléklet 8. pontjában említett dokumentumokat a nemzetközi pénzügyi szférában szokásos nyelven vagy a referencia-tagállam hivatalos nyelvén vagy hivatalos nyelveinek egyikén kell benyújtani.
            
            
               (2)   Az elismerés iránti kérelmet elektronikus úton vagy, ha az érintett illetékes hatóság elfogadja, papíralapú formában kell benyújtani. Az elektronikus eszközök biztosítják, hogy az információ teljessége, integritása és bizalmas jellege fennmaradjon a továbbítás során. A kérelmező biztosítja, hogy minden benyújtott dokumentum egyértelműen meghatározza, hogy e rendelet mely konkrét követelményére vonatkozik.
            
         
         
            3. cikk
            Az elvekkel és eljárásokkal kapcsolatos konkrét információk
            
               (1)   Az (EU) 2016/1011 rendelet követelményeinek való megfelelés érdekében kidolgozott és a kérelemben bemutatott elvek és eljárások tartalmazzák vagy azokhoz csatolják a következőket:
               
                           a)
                        
                        
                           az elvek és eljárások jóváhagyásáért és frissítéséért felelős személy vagy személyek meghatározása;
                        
                     
                           b)
                        
                        
                           az elveknek és eljárásoknak való megfelelés nyomon követése módjának leírása, valamint a nyomon követésért felelős személy vagy személyek meghatározása;
                        
                     
                           c)
                        
                        
                           az elvek és eljárások megsértésekor alkalmazandó intézkedések leírása.
                        
                     
            
               (2)   Amennyiben a kérelmező egy csoporton belüli vállalat, az (1) bekezdés szerinti követelményeket a csoportja referenciamutatók előállítására vonatkozó elveinek és eljárásainak benyújtásával is teljesítheti.
            
         
         
            4. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2019. január 25-től kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. július 13-án.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 171., 2016.6.29., 1. o.
         
         
            (2)  Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapírpiaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).
      
      
         
            MELLÉKLET
            
               Az (EU) 2016/1011 rendelet 32. cikke szerinti elismerés iránti kérelemben közlendő információk
            
            
               A. SZAKASZ – A REFERENCIAMUTATÓT ELŐÁLLÍTÓ SZEMÉLYRE ÉS ANNAK UNIÓS JOGI KÉPVISELŐJÉRE VONATKOZÓ INFORMÁCIÓK
            
            1.   ÁLTALÁNOS INFORMÁCIÓK
            
                        a)
                     
                     
                        A kérelmező teljes neve és jogalany-azonosítója (LEI)
                     
                  
                        b)
                     
                     
                        A kérelmező irodájának címe abban az országban, ahol található.
                     
                  
                        c)
                     
                     
                        Jogi forma.
                     
                  
                        d)
                     
                     
                        Weboldal (adott esetben).
                     
                  
                        e)
                     
                     
                        Amennyiben a kérelmező felügyelet alatt áll abban a nem uniós országban, ahol található, a jelenlegi engedélyezési státuszára vonatkozó információ, beleértve az engedélyezett tevékenységeket, a nem uniós ország illetékes hatóságának nevét és címét, valamint adott esetben az illetékes hatóság nyilvántartásának elérhetőségét; amennyiben egynél több hatóság felel a felügyeletért, meg kell adni az egyes hatóságok hatásköreinek részleteit.
                     
                  
                        f)
                     
                     
                        A kérelmező Unión belüli és nem uniós országokban folytatott azon műveleteinek leírása, amelyek a referenciamutatók előállítása szempontjából relevánsak, függetlenül attól, hogy ezek uniós vagy Unión kívüli pénzügyi szabályozás hatálya alá tartoznak-e, valamint az említett műveletek végrehajtási helyének leírása.
                     
                  
                        g)
                     
                     
                        Amennyiben a kérelmező egy csoport tagja, csoportszerkezete és a tulajdonosi szerkezet ábrája, amely bemutatja az esetleges anyavállalat és a leányvállalatok közötti kapcsolatokat. Az ábrában a vállalkozásokat és a leányvállalatokat teljes nevük, jogállásuk, valamint a bejegyzett székhely és központi iroda címének feltüntetésével kell megadni.
                     
                  
                        h)
                     
                     
                        A jó hírnévre vonatkozó nyilatkozat, amely adott esetben tartalmazza a következőket:
                        
                                    i.
                                 
                                 
                                    korábbi és folyamatban lévő fegyelmi eljárások a kérelmezővel szemben (kivéve, ha az eljárást megszüntették);
                                 
                              
                                    ii.
                                 
                                 
                                    engedélyezés vagy nyilvántartásba vétel iránti kérelem pénzügyi hatóság általi elutasítása;
                                 
                              
                                    iii.
                                 
                                 
                                    engedélyezés vagy nyilvántartásba vétel pénzügyi hatóság általi visszavonása.
                                 
                              
                  2.   REFERENCIA-TAGÁLLAMBELI JOGI KÉPVISELŐ
            
                        a)
                     
                     
                        A referencia-tagállamnak az (EU) 2016/1011 rendelet 32. cikkének (4) bekezdésében meghatározott kritériumok szerinti kiválasztását alátámasztó dokumentált bizonyíték.
                     
                  
                        b)
                     
                     
                        Az (EU) 2016/1011 rendelet 32. cikkének (3) bekezdésében meghatározott referencia-tagállambeli jogi képviselőre vonatkozóan:
                        
                                    i.
                                 
                                 
                                    teljes név;
                                 
                              
                                    ii.
                                 
                                 
                                    természetes személy esetében a beosztás, jogi személy esetében a jogi forma;
                                 
                              
                                    iii.
                                 
                                 
                                    jogi személy esetében alapító okirat, alapszabály vagy más alapító dokumentum, valamint arra vonatkozó információ, hogy felügyeleti hatóság felügyelete alatt áll-e;
                                 
                              
                                    iv.
                                 
                                 
                                    cím;
                                 
                              
                                    v.
                                 
                                 
                                    e-mail-cím;
                                 
                              
                                    vi.
                                 
                                 
                                    telefonszám:
                                 
                              
                                    vii.
                                 
                                 
                                    a képviselő hatóságának írásbeli megerősítése arról, hogy a jogi képviselő az (EU) 2016/1011 rendelet 32. cikkének (3) bekezdésével összhangban a kérelmező nevében eljárhat;
                                 
                              
                                    viii.
                                 
                                 
                                    az Unióban felhasználható referenciamutatók előállításával összefüggésben a jogi képviselő által ellátott felügyeleti funkció ellátásának részletes ismertetése;
                                 
                              
                                    ix.
                                 
                                 
                                    a jogi képviselőnél a kapcsolattartó személy neve, beosztása, címe, e-mail-címe és telefonszáma.
                                 
                              
                  3.   SZERVEZETI FELÉPÍTÉS ÉS IRÁNYÍTÁS
            
                        a)
                     
                     
                        Az igazgatótanács, a felső vezetés bizottságai, a felügyeleti funkció és bármely más, a referenciamutató előállításában részt vevő, jelentős irányítási feladatokat ellátó belső testület tekintetében a belső szervezeti felépítés, beleértve a következőket:
                        
                                    i.
                                 
                                 
                                    feladatmeghatározás vagy annak összefoglalója; és
                                 
                              
                                    ii.
                                 
                                 
                                    irányítási kódexek vagy hasonló rendelkezések követése.
                                 
                              
                  
                        b)
                     
                     
                        Olyan eljárások, amelyek biztosítják, hogy a referenciamutató-kezelő alkalmazottai és bármely más olyan természetes személy, akinek a szolgáltatásai felett rendelkezik vagy aki felett ellenőrzést gyakorol, és aki közvetlenül részt vesz a referenciamutató előállításában, rendelkezzenek a rájuk bízott feladatok ellátásához szükséges szakértelemmel, tudással és tapasztalattal, és az (EU) 2016/1011 rendelet 4. cikkének (7) bekezdése rendelkezéseit tiszteletben tartva működjenek.
                     
                  
                        c)
                     
                     
                        A referenciamutató előállításában érintett (ideiglenes és állandó) alkalmazottak száma.
                     
                  4.   ÖSSZEFÉRHETETLENSÉGEK
            
                        a)
                     
                     
                        Az alábbiakra vonatkozó elvek és eljárások:
                        
                                    i.
                                 
                                 
                                    a fennálló és a potenciális összeférhetetlenségek feltárásának, nyilvántartásának, kezelésének, csökkentésének, megelőzésének vagy megszüntetésének módja;
                                 
                              
                                    ii.
                                 
                                 
                                    a kérelmezőre vagy a kérelmező által előállított és az Unióban felhasználható adott referenciamutatóra vonatkozó azon különleges körülmények, amelyekkel kapcsolatban a legnagyobb az összeférhetetlenségek felmerülésének valószínűsége, ideértve azt az esetet is, amikor a referenciamutató meghatározása során szakértői megítélésre támaszkodnak vagy mérlegelési jogkör érvényesül, amikor a kérelmező a referenciamutató felhasználójával azonos csoporthoz tartozik, valamint amikor a referenciamutató előállítója a referenciamutató által mérni hivatott piaci vagy gazdasági valóság szereplője.
                                 
                              
                  
                        b)
                     
                     
                        Referenciamutató vagy referenciamutató-család esetében a feltárt lényeges összeférhetetlenségek felsorolása, a csökkentésükre hozott intézkedésekkel együtt.
                     
                  
                        c)
                     
                     
                        A javadalmazási politika szerkezete, bemutatva a referenciamutatók előállításával kapcsolatos tevékenységben közvetlenül vagy közvetve érintett személyek javadalmazásának meghatározásához alkalmazott kritériumokat.
                     
                  5.   BELSŐ ELLENŐRZÉSI STRUKTÚRA, FELÜGYELETI ÉS ELSZÁMOLTATHATÓSÁGI KERET
            
                        a)
                     
                     
                        A referenciamutató vagy a referenciamutató-család előállításának nyomon követésére vonatkozó elvek és eljárások, ideértve az alábbiakra vonatkozókat:
                        
                                    i.
                                 
                                 
                                    információtechnológiai rendszerek;
                                 
                              
                                    ii.
                                 
                                 
                                    a kockázatkezelés, valamint az esetlegesen felmerülő azon kockázatok feltérképezése, amelyek hatással lehetnek az előállított referenciamutatók pontosságára, integritására és reprezentativitására vagy az előállítás folyamatosságára, a megfelelő kockázatcsökkentő intézkedésekkel együtt;
                                 
                              
                                    iii.
                                 
                                 
                                    az (EU) 2016/1011 rendelet 5. cikkében leírt és az (EU) 2016/1011 rendelet 5. cikkének (5) bekezdése alapján elfogadott szabályozástechnikai standardokban (1), vagy adott esetben az Értékpapír-felügyeletek Nemzetközi Szervezete (IOSCO) által a pénzügyi referenciamutatókra vonatkozóan 2013. július 17-én elfogadott elvekben (IOSCO principles for financial benchmarks), vagy az IOSCO által az olajárjelentő ügynökségekre vonatkozóan 2012. október 5-én elfogadott elvekben (IOSCO principles for PRAs) tovább pontosított felügyeleti funkció kialakítása, szerepe és működése, ideértve a felügyeleti funkciót betöltő személyek kinevezésére, helyettesítésére vagy visszahívására vonatkozó eljárásokat;
                                 
                              
                                    iv.
                                 
                                 
                                    az (EU) 2016/1011 rendelet 6. cikkében vagy adott esetben az IOSCO pénzügyi referenciamutatókra vagy az olajárjelentő ügynökségekre vonatkozó elveiben leírt ellenőrzési rendszer kialakítása, szerepe és működése, ideértve a rendszerért felelős személyek kinevezésére, helyettesítésére vagy visszahívására vonatkozó eljárásokat;
                                 
                              
                                    v.
                                 
                                 
                                    az (EU) 2016/1011 rendelet 7. cikkében vagy adott esetben az IOSCO pénzügyi referenciamutatókra vagy az olajárjelentő ügynökségekre vonatkozó elveiben leírt elszámoltathatósági keret, ideértve a keretért felelős személyek kinevezésére, helyettesítésére vagy visszahívására vonatkozó eljárásokat.
                                 
                              
                  
                        b)
                     
                     
                        A referenciamutató ideiglenes alapon történő meghatározására és közzétételére vonatkozó vészhelyzeti tervek.
                     
                  
                        c)
                     
                     
                        Az (EU) 2016/1011 rendeletnek a vezetők, az alkalmazottak és más olyan természetes személyek általi megsértésének belső jelentésére vonatkozó eljárások, akiknek a szolgáltatásai felett a referenciamutató előállítója rendelkezik, vagy akik felett ellenőrzést gyakorol.
                     
                  6.   KISZERVEZÉS
            Amennyiben a referenciamutató vagy referenciamutató-család előállítási folyamatának részét képező tevékenységet kiszerveznek:
            
                        a)
                     
                     
                        a kiszervezési megállapodások, beleértve a szolgáltatási szintre vonatkozó megállapodásokat, amelyek bizonyítják az (EU) 2016/1011 rendelet 10. cikkének vagy adott esetben az IOSCO pénzügyi mutatókra vagy olajárjelentő ügynökségekre vonatkozó elveinek való megfelelést;
                     
                  
                        b)
                     
                     
                        a kiszervezett funkciók részletei, kivéve, ha ezt az információt a vonatkozó szerződések már tartalmazzák;
                     
                  
                        c)
                     
                     
                        a kiszervezett tevékenységek felügyeletére vonatkozó elvek és eljárások, kivéve, ha ezt az információt a vonatkozó szerződések már tartalmazzák.
                     
                  7.   AZ IOSCO ELVEINEK VALÓ MEGFELELÉS
            
                        a)
                     
                     
                        Amennyiben rendelkezésre áll, az Értékpapír-felügyeletek Nemzetközi Szervezete (IOSCO) által 2013. július 17-én elfogadott, a pénzügyi referenciamutatókra vonatkozó elveknek vagy adott esetben az IOSCO által 2012. október 5-én az olajárjelentő ügynökségekre vonatkozóan elfogadott elveknek való megfelelés független külső auditor általi értékelése.
                     
                  
                        b)
                     
                     
                        Amennyiben rendelkezésre áll, és amennyiben a kérelmező felügyelet alatt áll, igazolás az a) pontban említett IOSCO-elveknek való megfelelésről, mely igazolást azon nem uniós ország illetékes hatósága állítja ki, ahol a kérelmező található.
                     
                  8.   EGYÉB INFORMÁCIÓK
            
                        a)
                     
                     
                        A kérelmező a kérelme szempontjából releváns bármilyen további információt megadhat, amelyet megfelelőnek ítél.
                     
                  
                        b)
                     
                     
                        A kérelmező ezt az információt az illetékes hatóság által meghatározott módon és formában nyújtja be.
                     
                  
               B. SZAKASZ – A REFERENCIAMUTATÓKRA VONATKOZÓ INFORMÁCIÓK
            
            9.   AZ UNIÓBAN TÉNYLEGESEN FELHASZNÁLT VAGY JÖVŐBEN FELHASZNÁLHATÓ REFERENCIAMUTATÓK VAGY REFERENCIAMUTATÓ-CSALÁDOK LEÍRÁSA
            
                        a)
                     
                     
                        A kérelmező által előállított, az Unióban már használatban lévő összes referenciamutató listája, és amennyiben rendelkezésre áll, a nemzetközi értékpapír-azonosító számuk (ISIN).
                     
                  
                        b)
                     
                     
                        Az előállított és az Unióban már használatban lévő referenciamutatók vagy referenciamutató-családok leírása, beleértve a referenciamutató vagy a referenciamutató-család által mérni hivatott, alapul szolgáló piaci vagy gazdasági valóság leírását, valamint e leírások forrásainak megjelölése, és az érintett referenciamutatók vagy referenciamutató-családok adatszolgáltatóinak leírása, ha vannak ilyenek.
                     
                  
                        c)
                     
                     
                        Az Unióban történő felhasználásuk céljából forgalmazni kívánt összes referenciamutató listája, és amennyiben rendelkezésre áll, a nemzetközi értékpapír-azonosító számuk (ISIN).
                     
                  
                        d)
                     
                     
                        Az Unióban történő felhasználásuk céljából forgalmazni kívánt referenciamutatók vagy referenciamutató-családok leírása, beleértve a referenciamutató vagy a referenciamutató-család által mérni hivatott, alapul szolgáló piaci vagy gazdasági valóság leírását, valamint e leírások forrásainak megjelölése, és az érintett referenciamutatók vagy referenciamutató-családok adatszolgáltatóinak leírása, ha vannak ilyenek.
                     
                  
                        e)
                     
                     
                        Bármely arra vonatkozó dokumentált bizonyíték, hogy a b) és d) pontban leírt referenciamutató vagy referenciamutató-család az (EU) 2016/1011 rendelet 3. cikke (1) bekezdésének 24. pontjában meghatározott, szabályozott adatokon alapuló referenciamutatónak tekinthető, és így vonatkoznak rá az említett rendelet 17. cikkének (1) bekezdésében felsorolt mentességek.
                     
                  
                        f)
                     
                     
                        Bármely arra vonatkozó dokumentált bizonyíték, hogy a b) és d) pontban leírt referenciamutató vagy referenciamutató-család az (EU) 2016/1011 rendelet 3. cikke (1) bekezdésének 23. pontjában meghatározott árupiaci referenciamutatónak tekinthető, és nem olyan adatszolgáltatók közlésein alapul, amelyek többsége felügyelt szervezet, továbbá a rendelet 19. cikkében és II. mellékletében meghatározott különös követelmények végrehajtására vagy az olajárjelentő ügynökségekre vonatkozó IOSCO-elvek végrehajtására vonatkozó bármely bizonyíték.
                     
                  
                        g)
                     
                     
                        Bármely arra vonatkozó dokumentált bizonyíték, hogy a b) és d) pontban leírt referenciamutató vagy referenciamutató-család az (EU) 2016/1011 rendelet 3. cikke (1) bekezdésének 22. pontjában meghatározott referencia-kamatlábnak tekinthető, továbbá a rendelet 18. cikkében és I. mellékletében meghatározott különös követelmények végrehajtására vonatkozó bármely bizonyíték.
                     
                  
                        h)
                     
                     
                        Bármely arra vonatkozó dokumentált bizonyíték, hogy a b) pontban leírt referenciamutatónak vagy referenciamutató-családnak az Unió területén történő felhasználása olyan mértékű, hogy az alapján az érintett referenciamutató vagy a referenciamutató-családban szereplő összes referenciamutató vagy az (EU) 2016/1011 rendelet 3. cikke (1) bekezdésének 26. pontjában meghatározott jelentős referenciamutatónak vagy az (EU) 2016/1011 rendelet 3. cikke (1) bekezdésének 27. pontjában meghatározott nem jelentős referenciamutatónak minősül. A származtatott termékektől eltérő pénzügyi eszközök névértékének, a származtatott termékek névleges összegének és a befektetési alapok nettó eszközértékének nem uniós országbeli referenciamutatókra való hivatkozással történő Unión belüli értékelése céljából közlendő információkat – amennyire lehetséges – az (EU) 2018/66 felhatalmazáson alapuló bizottsági rendelet (2) alapján kell meghatározni, abban az esetben is, ha az ilyen referenciamutatókra referenciamutatók kombinációján keresztül, közvetett formában hivatkoznak.
                     
                  
                        i)
                     
                     
                        A jelentős referenciamutatók tekintetében az (EU) 2016/1011 rendelet 25. cikkének (1) bekezdésében, a nem jelentős referenciamutatók tekintetében az említett rendelet 26. cikkének (1) bekezdésében felsorolt mentességek bármelyike referenciamutató-kezelő általi alkalmazásának indokolása; az információkat – amennyire lehetséges – az (EU) 2016/1011 rendelet 25. cikkének (8) bekezdése és 26. cikkének (5) bekezdése alapján elfogadott végrehajtás-technikai standardok (3) által megállapított formátumnak megfelelően kell közölni.
                     
                  
                        j)
                     
                     
                        A referenciamutató meghatározását vagy közzétételét érintő korrekciók kezelésével kapcsolatos intézkedésekre vonatkozó információk.
                     
                  
                        k)
                     
                     
                        A referenciamutató módosítása vagy megszüntetése esetén a referenciamutató előállítója által követendő eljárásra vonatkozó információk, összhangban az (EU) 2016/1011 rendelet 28. cikkének (1) bekezdésével vagy adott esetben az IOSCO pénzügyi referenciamutatókra vagy olajárjelentő ügynökségekre vonatkozó megfelelő elveivel.
                     
                  10.   BEMENETI ADATOK ÉS MÓDSZERTAN
            
                        a)
                     
                     
                        Mindegyik referenciamutatóra vagy referenciamutató-családra vonatkozóan a bemeneti adatokkal kapcsolatos elvek és eljárások, ideértve az alábbiakra vonatkozókat:
                        
                                    i.
                                 
                                 
                                    a felhasznált bemeneti adatok típusa, felhasználásuk prioritása, valamint a mérlegelési jogkör vagy szakértői megítélés alkalmazásának esetei;
                                 
                              
                                    ii.
                                 
                                 
                                    a bemeneti adatok elegendőségét, megfelelőségét és ellenőrizhetőségét biztosító folyamatok;
                                 
                              
                                    iii.
                                 
                                 
                                    azon kritériumok, amelyek alapján meghatározzák, hogy ki szolgáltathat bemeneti adatot a referenciamutató-kezelő részére, valamint az adatszolgáltatók kiválasztási folyamata;
                                 
                              
                                    iv.
                                 
                                 
                                    az adatszolgáltatók bemeneti adatainak értékelése és a bemeneti adatok validálásának folyamata.
                                 
                              
                  
                        b)
                     
                     
                        Mindegyik referenciamutatóra vagy referenciamutató-családra vonatkozóan a módszertan tekintetében:
                        
                                    i.
                                 
                                 
                                    a módszertan leírása, kiemelve a módszertannak az (EU) 2016/1011 rendelet 13. cikke szerinti és az (EU) 2016/1011 rendelet 13. cikkének (3) bekezdése alapján elfogadott szabályozástechnikai standardokban (4) részletesen meghatározott alapvető elemeit;
                                 
                              
                                    ii.
                                 
                                 
                                    Elvek és eljárások, beleértve az alábbiakra vonatkozókat:
                                    
                                                —
                                             
                                             
                                                a módszertan validálása és felülvizsgálata érdekében hozott intézkedések, beleértve az elvégzett próbákat és utóteszteléseket;
                                             
                                          
                                                —
                                             
                                             
                                                a módszertan bármely javasolt lényeges változtatásáról folytatott konzultációs folyamat.
                                             
                                          
                              
                  
               (1)  A Bizottság (EU) 2018/1637 felhatalmazáson alapuló rendelete (2018. július 13.) az (EU) 2016/1011 európai parlamenti és tanácsi rendeletnek a felügyeleti funkció eljárásaira és jellemzőire vonatkozó szabályozástechnikai standardok tekintetében történő kiegészítéséről (lásd e Hivatalos Lap 1. oldalát).
            
               (2)  A Bizottság (EU) 2018/66 felhatalmazáson alapuló rendelete (2017. szeptember 29.) az (EU) 2016/1011 európai parlamenti és tanácsi rendeletnek a származtatott termékektől eltérő pénzügyi eszközök névértékének, a származtatott termékek névleges összegének és a befektetési alapok nettó eszközértékének értékelési módja tekintetében történő kiegészítéséről (HL L 12., 2018.1.17., 11. o.).
            
               (3)  A Bizottság (EU) 2018/1106 végrehajtási rendelete (2018. augusztus 8.) az (EU) 2016/1011 európai parlamenti és tanácsi rendelet értelmében jelentős és nem jelentős referenciamutatók referenciamutató-kezelői által közzéteendő és frissítendő megfelelési nyilatkozathoz kapcsolódó mintadokumentumokra vonatkozó végrehajtás-technikai standardok megállapításáról (HL L 202., 2018.8.9., 9. o.).
            
               (4)  A Bizottság (EU) 2018/1641 felhatalmazáson alapuló rendelete (2018. július 13.) az (EU) 2016/1011 európai parlamenti és tanácsi rendeletnek a kritikus vagy jelentős referenciamutatók referenciamutató-kezelői által a referenciamutató meghatározásához használt módszertanra, a módszertan belső felülvizsgálatára és jóváhagyására, valamint a módszertan lényeges változtatásainál követett eljárásokra vonatkozóan közlendő információkat részletesen meghatározó szabályozástechnikai standardok tekintetében történő kiegészítéséről (lásd e Hivatalos Lap 21. oldalát).